โควิด เริ่มที่ประเทศไหน ก็อาจจบลง ที่ประเทศนั้น
มาตรการที่เคร่งครัดเของจีนป้องกันการระบาดไปทั่วประเทศได้เป็นอย่างดี  แต่คำถามก็คือ จีนจะต้องทำเช่นนี้ต่อไปอีกกี่ครั้ง ? กำแพงเมืองจีนจะยังคงแข็งแกร่งอีกนานแค่ไหน ? ลงทุนแมนจะคาดการณ์ให้ฟัง
1 พ.ย. 2564

โควิด เริ่มที่ประเทศไหน ก็อาจจบลง ที่ประเทศนั้น /โดย ลงทุนแมน
ในวันนี้ทุกประเทศเจอปัญหาโควิดระบาดกันหมด
ถ้าให้นับเฉพาะประเทศที่มีผู้ป่วยโควิดสะสมมากกว่า 1 ล้านคน
จะนับได้มากถึง 36 ประเทศ..
มีตั้งแต่ประเทศที่มีประชากรเพียง 9 ล้านคน อย่างเซอร์เบีย และอิสราเอล
ไปจนถึงประเทศที่มีประชากรมากกว่า 100 ล้านคน อย่างสหรัฐอเมริกา อินเดีย และบราซิล ซึ่งเป็น 3 อันดับแรกของประเทศที่มีจำนวนผู้ป่วยสะสมมากที่สุด
แต่สำหรับประเทศจีน ประเทศที่มีประชากรมากที่สุดในโลก 1,440 ล้านคน 
และเป็นประเทศแรกของโลกที่พบการระบาดเป็นวงกว้าง
จนถึงวันที่ 28 ตุลาคม จีนมีผู้ป่วยสะสมเพียง 97,000 คน ซึ่งเป็นจำนวนที่ใกล้เคียงกับผู้ป่วยสะสมของจังหวัดชลบุรี ที่มีประชากรราว 2 ล้านคน ซึ่งน้อยกว่าประชากรจีน 720 เท่า..
แน่นอนว่า การมีผู้ป่วยโควิดสะสมน้อย มาจากมาตรการควบคุมที่เคร่งครัด 
ทั้งการล็อกดาวน์ การตรวจเชิงรุกปริมาณมหาศาลในเวลาอันรวดเร็ว รวมถึงการระดมฉีดวัคซีนให้กับประชาชนอย่างทั่วถึง ซึ่งก็ทำให้จำนวนผู้ป่วยในพื้นที่ มีการแพร่ระบาดลดลงอย่างรวดเร็ว
มาตรการที่เคร่งครัดเมื่อรวมกับการปิดประเทศ จึงเป็นกำแพงที่แน่นหนา ป้องกันการระบาดไปทั่วประเทศได้เป็นอย่างดี
แต่คำถามก็คือ จีนจะต้องทำเช่นนี้ต่อไปอีกกี่ครั้ง ?
กำแพงเมืองจีนจะยังคงแข็งแกร่งอีกนานแค่ไหน ?
ลงทุนแมนจะคาดการณ์ให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เพื่อให้เห็นภาพชัดขึ้น เราจะมาเริ่มเรื่องกันจาก สิงคโปร์ ซึ่งเป็นประเทศหนึ่งที่สามารถควบคุมการแพร่ระบาดของโควิด 19 ได้ดีมาก
เมื่อเกิดการระบาดขึ้น ก็มีการตรวจเชิงรุกอย่างทั่วถึงและรวดเร็ว 
คนในสิงคโปร์ได้รับวัคซีนครบ 2 เข็ม มากถึง 82% ของประชากร ซึ่งวัคซีนที่ได้รับ ก็เป็นวัคซีน mRNA ที่มีประสิทธิภาพในการต้านโควิดสายพันธุ์เดลตา สูงกว่าวัคซีนชนิดอื่น ๆ
แต่จนแล้วจนรอด สิงคโปร์ก็ไม่อาจหนีการระบาดใหญ่ได้พ้น..
ตั้งแต่ต้นเดือนตุลาคม สิงคโปร์พบผู้ป่วยโควิด 19 แล้วกว่า 100,000 คน
โดยวันที่ 27 ตุลาคม สิงคโปร์พบผู้ป่วยกว่า 5,324 คน แซงหน้าเขตกรุงเทพฯ และปริมณฑล ที่มีประชากรมากกว่าสิงคโปร์ถึง 3 เท่าไปแล้ว
ถึงแม้ผู้ป่วยชาวสิงคโปร์ส่วนใหญ่จะไม่มีอาการ และการฉีดวัคซีนประสิทธิภาพสูงครบ 2 เข็ม ก็ทำให้อัตราการเสียชีวิตของผู้ป่วยต่ำมาก
แต่เราก็ได้เห็นแล้วว่า ต่อให้จะป้องกันดีแค่ไหน สุดท้ายแล้วก็ไม่อาจหนีการระบาดได้พ้น
ย้อนกลับมาที่ประเทศจีน..
เมื่อเทียบกับจำนวนประชากรมหาศาล ก็นับได้ว่าจีนมีผู้ป่วยโควิดสะสมน้อยมาก
แต่ในวันที่หลาย ๆ ประเทศ เริ่มเปิดประเทศไปมาหาสู่กัน
จากหลายประเทศในยุโรป จนถึงหลายประเทศในเอเชีย ซึ่งประเทศไทยก็เป็นหนึ่งในนั้น
สำหรับประเทศจีน จะเลือกเส้นทางไหน ?
ทางแรกคือ เปิดประเทศตามประเทศอื่น..
แน่นอนว่าหนทางนี้ย่อมส่งผลให้เกิดการระบาดครั้งใหญ่ได้
เพราะจากบทเรียนของหลาย ๆ ประเทศ ที่มีการฉีดวัคซีนกันในสัดส่วนที่สูงมาก
ได้แสดงให้เห็นว่า ถึงแม้จะมีการป้องกันที่ดีแค่ไหน แต่สุดท้ายก็ไม่อาจหนีการระบาดได้พ้น
และถ้าดูจาก สิงคโปร์ ซึ่งประชากรฉีดวัคซีน mRNA เป็นส่วนใหญ่
แตกต่างกับชาวจีน ถึงแม้จะฉีดวัคซีนครบ 2 เข็มไปแล้วมากกว่า 70% 
แต่วัคซีนที่ใช้ในจีนเป็นวัคซีนเชื้อตาย ซึ่งทุกคนทราบกันดี ว่ามีประสิทธิภาพสู้วัคซีน mRNA ไม่ได้
นั่นก็หมายความว่า มีความเป็นไปได้เหมือนกันว่า ในที่สุด จีนอาจพบการระบาดสูงได้ไม่ต่างกับสิงคโปร์
ขณะนี้ สิงคโปร์ มีผู้ติดเชื้อโควิด 3% ของประชากรทั้งประเทศ ซึ่งเป็นสัดส่วนที่น้อยมากเมื่อเทียบกับหลายประเทศในยุโรปและอเมริกา
หากนำสัดส่วน 3% นี้มาเทียบกับจำนวนประชากรจีนที่มีอยู่ราว 1,440 ล้านคน 
หมายความว่า จีนอาจพบผู้ติดเชื้อสูงถึง 43 ล้านคน
และนั่นอาจทำให้เกิดการรายงานข่าวผู้ติดเชื้อวันละหลายแสนคน 
ไม่ต่างอะไรกับอินเดียในช่วงพีก ๆ ในเดือนพฤษภาคมที่ผ่านมา
ข่าวที่ออกมา ย่อมจะกระทบกับห่วงโซ่การผลิต การค้า และการลงทุนอย่างหลีกเลี่ยงไม่ได้ 
เพราะทุกวันนี้ จีนคือโรงงานของโลก หากเกิดการแพร่ระบาดอย่างหนัก ย่อมนำมาสู่การล็อกดาวน์
และมาตรการหลาย ๆ อย่างที่กระทบกับกระบวนการผลิต และการค้าของโลก
แน่นอนว่าทางนี้อาจไม่ใช่ทางที่ดี
ดังนั้น มีความเป็นไปได้สูงว่า จีนอาจเลือกทางเลือกที่ 2..
นั่นคือ การสร้างกำแพงเมืองจีน ปิดประเทศไปเรื่อย ๆ รอจนกว่าทุกคนจะได้รับวัคซีน mRNA ที่มีประสิทธิภาพสูงพอที่จะป้องกันโควิด 19 สายพันธุ์เดลตาได้
ซึ่งกระบวนการนี้ไม่ใช่ไม่เจ็บ เพราะกว่าจะเป็นแบบนั้นได้ ก็อาจกินระยะเวลานานมากกว่า 1 ปี หรือยาวนานกว่านั้น
สำหรับประเทศจีนที่มีประชากร 1,440 ล้านคน มีกำลังการบริโภคภายในประเทศที่สูงมาก และแทบไม่ได้พึ่งพารายได้จากนักท่องเที่ยวชาวต่างชาติเลย การปิดประเทศไปเรื่อย ๆ จนกว่าจะมั่นใจก็อาจเป็นทางเลือกที่ดีสำหรับเศรษฐกิจจีน
แต่กับประเทศที่พึ่งพานักท่องเที่ยวจีนสูง โดยเฉพาะประเทศไทย 
ซึ่งในปี 2019 นักท่องเที่ยวจีนสร้างรายได้ให้กับการท่องเที่ยวไทย เป็นสัดส่วนเกือบ 1 ใน 3 ของรายได้จากการท่องเที่ยวต่างชาติทั้งหมด
การที่นักท่องเที่ยวจีนไม่สามารถเดินทางมาท่องเที่ยวไทยได้
ก็หมายความว่า การท่องเที่ยวไทยในอีก 1 ปี หรือ 2 ปีข้างหน้า ก็อาจไม่ได้สดใสอย่างที่หลายคนคาดการณ์ 
เพราะผู้ใช้จ่ายรายใหญ่ยังไม่มา..
และถ้าสถานการณ์นี้อาจกินเวลายาวนานกว่านั้น ท้ายที่สุดก็จะกระทบเศรษฐกิจไทยที่พึ่งพาการท่องเที่ยวสูงเกือบ 20% ของ GDP
ก็เป็นที่น่าติดตามต่อไปว่า ท้ายที่สุดแล้วประเทศที่มีประชากรมากที่สุดในโลกอย่างจีน จะเลือกเส้นทางไหน
อย่างไรก็ตามการสร้างกำแพงอันแข็งแกร่งต่อไป แล้วรอให้มีวัคซีนที่มีประสิทธิภาพสูงมากกับโควิดสายพันธุ์ใหม่ ๆ ในขณะที่ประเทศอื่น ๆ ทั่วโลก ทยอยเปิดประเทศ เดินทางไปมาหาสู่กันแล้ว ก็ย่อมกดดันให้รัฐบาลจีนต้องใช้ความเด็ดเดี่ยวอย่างมากในการตัดสินใจเรื่องนี้
ซึ่งต่างจากสถานการณ์ในหลาย ๆ ประเทศ ดูเหมือนว่า การฉีดวัคซีนให้มากที่สุด แล้วอยู่กับโควิดให้ได้ อาจเป็นเส้นทางที่ดีที่สุดแล้วสำหรับความสมดุลระหว่างเศรษฐกิจและสาธารณสุข
ถึงแม้จะมีผู้ติดเชื้อมากขึ้น แต่หากผู้เสียชีวิตไม่มาก แล้วทุกอย่างเดินต่อไปได้ วันหนึ่งจำนวนผู้ติดเชื้อก็จะค่อย ๆ ลดลง แล้วสถานการณ์ทุกอย่างก็จะดีขึ้นไปเอง เรียกได้ว่า เจ็บแต่จบ
สำหรับสถานการณ์โควิดของโลกนี้ ก็น่าจะใกล้เดินทางมาถึงฉากสุดท้าย
แต่ฉากจบนี้ราวกับเป็นบทหักมุมในภาพยนตร์
เพราะเรื่องเริ่มต้นที่ประเทศไหน มันย้อนกลับมาที่ประเทศนั้น ว่าจะเลือกให้ฉากจบเป็นอย่างไร..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-